Dôvodová  správa

Dlhodobá surovinová dostupnosť a  rastúce zásoby dreva v  SR sú potenciálom pre efektívny rozvoj drevospracujúceho priemyslu. 

	Na základe analýzy produkčných možností lesov v SR spracovanej v „Spoločnej koncepcii lesníckej a drevárskej politiky produkcie, spracovania a   využívania dreva“  sa v  najbližších rokoch predpokladá zachovanie  úrovne  terajšieho plánovaného objemu ťažby cca 5,3 mil. m3 dreva  s  navýšením na cca 6,1 mil. m3 do roku 2010. V trvalo obhospodarovaných lesoch, ktoré spĺňajú i dôležitú úlohu pri ochrane životného prostredia, drevo stále dorastá a ťažba neprekračuje 50% celkového bežného prírastku porastových zásob dreva. V podmienkach lesov Slovenska sa dosahuje nepretržitý nárast zásob dreva. V roku 1980 bola zásoba dreva na úrovni 324 mil. m3  hrubiny  bez kôry a k 31.12.2000 dosiahla až 410 mil.  m3 .
Rozhodujúcimi spracovateľmi surového dreva sú celulózovo-papierenský priemysel (v súčasnosti spotrebuje cca 1,6 mil. m3 ihličnatého a listnatého dreva v kvalite vlákninové drevo, palivo a odpad z drevárskej výroby) a drevársky priemysel, ktorý v roku 2000 spracoval cca 2,16 mil. m3 guľatiny.

	Nerovnováha medzi ponukou a dopytom v určitých sortimentoch surového dreva na tuzemskom trhu, destabilizácia obchodných vzťahov medzi producentmi a spracovateľmi dreva viedli v  ostatných rokoch k neželateľnému nárastu vývozu surového dreva, ktoré dokumentuje tabuľka č. 1. Z  prehľadu vyplýva, že  v  roku 2000 došlo k 34 % nárastu vývozu oproti roku 1999, pričom  vývoz vlákninového dreva vhodného na chemické spracovanie alebo aglomerované materiály dosiahol v  roku 2000  1,03 mil. m3 a výrezy I. a III. triedy akosti boli vyvezené v objeme 568 tis. m3. Okrem toho bolo v roku 2000 vyvezené 250 tis. m3 iných sortimentov dreva, ako sú štiepky, palivo, odpad a podobne.

Ani v  ostatných dvoch rokoch realizované rozvojové aktivity v drevospracujúcom priemysle neabsorbovali disponibilné zdroje drevnej suroviny a napriek tomu, že objem obstaraných investícií predstavoval v  roku 1999     5,9 mld. Sk a  v  roku 2000 4,1 mld. Sk a boli realizované viaceré významné investičné akcie ako napr.:

•	rozšírenie výroby drevotrieskových dosák o 100 % na 150 tis. m3 a zavedenie výroby  laminátových veľkoplošných podlahovín 7 mil. m2 ročne vo firme KRONOSPAN Slovakia, s.r.o. Prešov
•	zavedenie výroby lepeného dreva z tvrdých listnáčov v objeme 2000 m3 ročne vo firme F.T.C., s.r.o. Pezinok
•	realizácia linky na výrobu veľkoplošných drevotrieskových dosák s ročnou kapacitou 130 tis. m3 a  výstavba závodu v  Swedwood Slovakia, s. r. o.  na výrobu kuchynského nábytku   na báze laminovaných aglomerovaných materiálov orientovaných na vývoz v rozvíjajúcej sa priemyselnej zóne Malacky

export surového dreva sa  naďalej  zvyšoval.

Dlhodobá perspektíva vysokého podielu ťažieb drevnej hmoty nižších kvalitatívnych tried a  posúdenie konkurencieschopnosti súčasných kapacít na výrobu vláknin je podnetom pre ďalšie rozhodnutia o  investíciách do intenzifikácie a modernizácie súčasných kapacít, resp. vybudovania novej celulózky integrovanej s  papierňou, prípadne výroby aglomerovaných materiálov  napr. polotvrdých vláknitých dosák.

„Návrh zámeru výstavby nového celulózovo-papierenského kombinátu na Slovensku“ je doložený v prílohe č. 2 a „Možnosti realizácie výroby polotvrdých vláknitých dosák (MDF) v podmienkach SR“ spracované z podkladov Zväzu spracovateľov dreva SR sú v prílohe č. 3.

	Pri posudzovaní využitia potenciálnych zdrojov  vlákninového dreva je potrebné zohľadniť skutočnosť, že ekonomicky efektívna ročná kapacita novej celulózky sa pohybuje na úrovni 300-350 tis. ton buničiny a rozpočtové náklady možno odhadnúť na cca 25-30 mld. Sk. Prínosy celulózovo-papierenského kombinátu pre SR sú kvantifikované v  prílohe č. 2 a predstavujú najmä zvýšenie exportného potenciálu SR  o cca 13 mld. Sk/rok a zvýšenie zamestnanosti o cca 3000 pracovníkov priamo vo výrobe a obslužných činnostiach.

Zdroje na realizáciu výroby polotvrdých vláknitých dosák, vzhľadom na ich investičnú náročnosť, je možné reálne očakávať, rovnako ako v prípade celulózovo-papierenského kombinátu, predovšetkým od zahraničných investorov. Linka so strednou kapacitou cca 150 tis. m3/rok vyžaduje investície vo výške cca 2 mld. Sk. 

Perspektívnosť a vysoký rastový potenciál drevospracujúceho priemyslu potvrdzuje stručná charakteristika ekonomického vývoja a  prehľad vybraných ekonomických ukazovateľov za obdobie 1998 – 2000, ktorý je doložený v prílohovej časti v tabuľke č. 2.

Na ilustráciu zdôrazňujeme nasledovné údaje:
•	tržby v roku 2000 celkom bez DPH a SD vzrástli na 51 mld. Sk indexom 124 voči predchádzajúcemu roku
•	v roku 2000 došlo k výraznému zvýšeniu produktivity práce z tržieb spolu bez DPH a SD o 35 % na 1,7 mld. Sk s najvyšším nárastom vo výrobe nábytku až 40 % a najvyššou  hodnotou produktivity práce na pracovníka za rok v CPP  vyše 3 mil. Sk
•	konkurenčná schopnosť vývozu produkcie meraná ukazovateľom RCA – prejavenej komparatívnej výhody dosahuje dlhodobo kladné hodnoty
•	pozitívny hospodársky výsledok v  roku 2000 vo všetkých odvetviach drevospracujúceho priemyslu v  objeme 2,46 mld. Sk, z  toho 88 %-ný podiel vytvoril  celulózovo-papierenský priemysel
•	rast hmotného investičného majetku v celulózovo-papierenskom a nábytkárskom priemysle 
•	 pokles hmotného investičného majetku v drevárskom priemysle  pri prvotnom spracovaní dreva  t.j. v piliarstve a stavebnostolárskej výrobe zapríčinený  nízkou úrovňou investovania
•	 pokles pracovníkov vo všetkých odvetviach  drevospracujúceho priemyslu o 7,7 % na 30109 osôb v roku 2000 z  dôvodu prezamestnanosti v predchádzajúcom období, odčleňovaním nevýrobných a obslužných činností v rámci transformácie a  reštrukturalizácie podnikov a v dôsledku úpadku niektorých podnikov, ktoré sú v  konkurze, resp. likvidácii. Na druhej strane rastie počet malých firiem do 20 pracovníkov, ktoré nie sú zahrnuté v štatistických údajoch ŠÚ SR za jednotlivé OKEČ-e.

Slovenský drevospracujúci priemysel (OKEČ 20, 21, 361) sa v súčasnosti podieľa 6,2 % na tržbách priemyslu SR, zamestnanosťou 6,8 %, pridanou hodnotou spracovaním 6,4 % a podiel vývozu produkcie predstavuje 8,4 %.

	Nedostatok dreva pre piliarsky porez, zastaranosť  technológií v  prvotnom mechanickom spracovaní dreva (pododvetvie 201 – Pílenie, hobľovanie a impregnácia dreva)  sa prejavuje v nízkej výkonnosti. V dôsledku nevyužívania výrobných kapacít v pododvetví 201 – Pílenie, ...  je vykazovaná strata 61 mil. Sk (v drevárskom priemysle zisk dosiahol 126 mil. Sk). Takýto vývoj sa odráža i v poklese hodnoty hmotného investičného majetku v  dôsledku nedostatočnej tvorby finančných zdrojov na rozvoj a v celkovej efektívnosti.

	Mechanické spracovanie dreva je vhodným priestorom pre malé a stredné podnikanie. Zlepšenie  podmienok pre podnikanie v  tomto sektore prispeje k vytvoreniu  nových pracovných miest v  regiónoch s  vysokou nezamest-nanosťou, kde zdroje dreva môžu byť základom budúcich podnikateľských aktivít. Pre novovznikajúce  podnikateľské subjekty je jedným z kardinálnych problémov nedostatok finančných zdrojov. V doterajších podmienkach SR na začínajúcich podnikateľov v  MSP negatívne pôsobí najmä fakt, že nedisponujú potrebnými zárukami, ktoré vyžadujú komerčné banky. Tieto podniky sú v podstate odkázané na vlastné zdroje financovania alebo priamu pomoc štátu prevažne formou podporných programov vyhlásených v  súlade so zákonom č. 231/1999 Z.z. o  štátnej pomoci. Preto považujeme za potrebné podporiť aktivity v oblasti spracovania dreva špecificky zameraným podporným programom určeným pre malých a  stredných podnikateľov.

	Návrh „Programu na podporu rozvoja spracovania a  využívania drevnej suroviny“ je doložený v prílohe č.1. Na krytie uvedeného programu bolo pôvodne v materiáli „Drevo – surovina 21. storočia“ uvažovaných 100 mil. Sk/ročne. Vzhľadom na obmedzené možnosti štátneho rozpočtu ako aj rozsah finančného krytia existujúcich podporných programov bola pôvodná požiadavka prehodnotená  s tým, že optimálny objem prostriedkov na naštartovanie „Programu na podporu rozvoja spracovania a  využívania drevnej suroviny“ pre rok 2002 predstavuje 40 mil. Sk. Realizáciou tohto programu sa prispeje k  plneniu cieľov akčného programu „Drevo - surovina 21. storočia“ schváleného uznesením vlády SR  č. 830/1999 ,  ktorý bol zaradený medzi priority rezortu MH SR  pre rok 2002 a  patrí medzi prioritné projekty v Národnom pláne regionálneho rozvoja schváleného uznesením vlády SR č. 240 z 15.3.2001.

Podporné programy a opatrenia zamerané na oblasť spracovania dreva sa realizujú aj vo vyspelých európskych štátoch, ako je uvedené v nasledovných príkladoch.

Vo Švajčiarsku  v roku 1998 začal trojročný podporný  program Holz 2000 a v súčasnosti prebieha jeho ďalšia fáza Holz 21. Program sleduje lepšie využitie švajčiarskych zásob dreva, v súlade s právnymi normami ochrany lesov a  životného prostredia. Sleduje posilnenie know-how domáceho drevospracujúceho priemyslu, pozitívneho imidžu domácich výrobkov z dreva a podporu inovácií vo výstavbe, založenej na tejto prírodnej surovine. V rámci programu Holz 2000, ktorého nositeľom je Spolková správa lesov Spolkového úradu BUWAL a Švajčiarska konferencia o hospodárení s  drevom HWK (strešná organizácia drevárskych zväzov vo Švajčiarsku, info: www.lignum.ch), bolo vypracovaných 64 individuálnych projektov. Na projekty v rámci programu Holz 2000 bolo každý rok  k dispozícii 3 mil. CHF. Program Holz 2000 je predovšetkým komunikačným programom, sledujúcim zlepšenie informovania verejnosti o efektívnej využiteľnosti dreva, tzn. sú z  neho financované v menších finančných obnosoch publikácie, výstavy, rôzne analýzy, štúdie (Zdroj: OBEO Bern, január 2001).

	Vo Fínsku prijala vláda Národný lesný program 2010 (NFP 2010). Hlavnou myšlienkou programu je vytvoriť vhodnú základňu pre trvalo udržateľný rozvoj a konkurencieschopnosť lesníctva a drevárstva ako skupinového hospodárskeho komplexu a lesa ako prírodného zdroja obnoviteľných surovín. Základným cieľom NFP 2010 je usmerňovať aktivity celého lesného sektora (FOREST CLUSTER) tak, aby sa do roku 2010 dosiahol prírastok ročnej spotreby domáceho surového dreva o 5-10 mil. m3, zdvojnásobenie ročnej hodnoty exportu drevárskeho a papierenského priemyslu na 4,2 mld. EUR a  prírastok ročnej spotreby dreva na výrobu energie o 5 mil. m3. Úlohou fínskej vlády je zabezpečiť priaznivé rámcové podmienky pre podniky a podnikateľov lesného hospodárstva, drevárskeho a  papierenského priemyslu, konkurenčnými cenami energie,  adekvátnym stavom ciest a  inžinierskych sietí, pomocou technologických a  rozvojových programov drevospracujúceho priemyslu  dávať nové impulzy rozvoja.Pomocou programu sa sleduje zlepšenie zamestnanosti v oblasti lesného, drevárskeho a papierenského priemyslu v rozsahu 10 – 15 tisíc pracovníkov ročne v porovnaní so situáciou, keď by sa program nerealizoval. Celkový efekt programu v oblasti zamestnanosti predstavuje  35 – 45 tisíc pracovníkov ročne (vrátane nadväzných odvetví).
Zdroj: OBEO Helsinky, august  2000.

Timber Fot je internetová databáza vytvorená deviatimi európskymi drevárskymi informačnými centrami. Cieľom je podporiť odbyt dreva v stavebníctve. Jeden z ťažiskových bodov tvorí spracovanie a sprostredkovanie technických informácií pre stavebných odborníkov a  záujemcov o  stavby. Predstavuje cca 500 drevostavieb a použitie dreva ako stavebného materiálu. Pre každý objekt získa používateľ základné údaje, vrátane technickej špecifikácie a  štyri až šesť zobrazení. Adresa: www.timberfot.com

Nemecká spoločnosť pre výskum dreva podporuje výskum v  oblasti spracovania dreva, ochrany dreva a  povrchovej úpravy dreva, použitia dreva a materiálov obsahujúcich drevo. Na adrese www.holz.de, resp. www.dgfh.de sú k dispozícii údaje a databáza softwaru k  drevostavbám a  ďalším aplikáciám dreva. V rámci podporného programu pre nábytkársky priemysel bolo v Dortmunde založené E-Commerce centrum. Prostredníctvom internetovej siete má uľahčiť výmenu údajov a   proces komunikácie medzi nábytkárskym priemyslom, obchodom a  dodávateľmi a  pripravovať budúcich užívateľov  virtuálnych obchodov.

Týchto niekoľko ilustračných príkladov poukazuje na premenu  klasického drevospracujúceho priemyslu na moderné odvetvia uplatňujúce multidisciplinárne  technológie. Prepojenie priemyselnej technológie s inteligentnými technológiami 3. tisícročia má pozitívny vplyv a otvára nové možnosti pre výrobu produktov z dreva a papiera s radikálne novými vlastnosťami. Dopyt po dreve a papieri so zvyšujúcou sa životnou úrovňou rastie. Vo svete s narastajúcou populáciou a spotrebou  neobnoviteľných surovinových zdrojov má drevospracujúci priemysel nezastupiteľnú úlohu. Priemysel, ktorý je založený na obnoviteľných surovinách, na environmentálne adaptabilnom procese a  produktoch, ktoré môžu byť recyklované, má kľúčovú úlohu v  budúcej spoločnosti zohľadňujúcej environmentálne trendy a trvalo udržateľný rozvoj.

Na zasadaní Rady EÚ pre priemysel  dňa 9.11.1999 prijala Rada stanovisko k správe o „Stave konkurencieschopnosti európskeho drevospracu- júceho priemyslu a nadväzných priemyselných odvetví“ (Kat. číslo CB-CO-99-477-EN-C) a poukázala na nutnosť prijatia konkrétnych opatrení  na podporu lesného hospodárstva a drevospracujúceho priemyslu v procese adaptácie a reštrukturalizácie pomocou trhových mechanizmov a  zlepšovaním prístupu k zdrojom financovania.

Z á v e r :

V zásade je možné konštatovať,  že v  podmienkach  Slovenska sa dá podporiť efektívnosť a rozvoj spracovania dreva principiálne v dvoch líniách:

•	Prvá je priama podpora malých a stredných  podnikateľských subjektov špecificky zameraným „Programom na podporu rozvoja spracovania a využívania drevnej suroviny“ (príloha č.1)
•	Druhá je iniciovať vstup zahraničných investorov do strategicky významných investičných akcií  ako je výstavba  celulózovo-papierenského kombinátu resp. výstavby kapacity  na výrobu aglomerovaných materiálov na báze dreva s využitím stimulačných opatrení na podporu významných zahraničných investícií schválených uznesením vlády SR č. 301/2000 ako aj pripravovanej novej právnej úpravy v tejto  oblasti.